《写怀寄献枢密太尉》
宋代·宋祁

仆本草茅人，守植自有素。
偶与力运偕，牵丝及荣路。
矢将保独行，安敢邀诡遇。
朝跻绿雾阁，夕舍金马署。
鷃志屈鸿翼，珉质谢瑶圃。
内省实空虚，焉得久留处。
悟非不必老，斑领況云屡。
竟獲一麾来，果此避贤趣。
载以朱轓车，佩以银符兔。
君宠寄华冕，癯丑不成恶。
淮郡梁楚交，刀笔纷民务。
粗欲逃官责，何暇收民誉。
平生觏宗工，亟为拯沦误。
惭负知己言。遂贻越乡虑。
何图霄与泥，肯问簪与屡。
辛勤风波事，尺牍奚能诉。
代马愁南嘶，鹧鸪憎北翥。
所恋明主恩，未理归田驭。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。